
Rend és fegyelem: A függelmi viszonyok jelentősége a magyar katonai büntető anyagi jogban

A dolgozat a hivatásos szolgálatot teljesítők speciális helyzetének és a függelmi viszonyokkal kapcsolatos szolgálatban elkövetett bűncselekményeknek, s azok elbírálásának bemutatására tesz kísérletet a hatályos büntető törvénykönyvön és a kapcsolódó egyéb jogforrásokon keresztül.
Magyarországon a katonai büntetőjog már a kezdetek óta speciális elven alapul, így az egyes fejezetek, alcímek során szeretném megismertetni az olvasóval a büntetőjogi tanulmányok során kevésbé ismertetett katonai büntetőjogot. Ezen belül pedig a katonai büntetőjog fogalmát, jogrendszerbeli helyét és forrásait, személyi hatályát, hogy ki minősül büntetőjogi értelemben vett katonának. Ezt követően a dolgozat a függelem fogalmával, a függelmi rend megsértését célzó és az elöljáró által elkövetett egyes katonai bűncselekményekkel foglalkozik. Úgy gondolom, hogy a jogszabályi rendelkezések mellett fontos felvonultatni néhány gyakorlati példát is, így a dolgozat egyes bűncselekmények törvényi meghatározásán túlmenően jogesetek bemutatásával is foglalkozik, végül pedig George R. R. Martin: Trónok harca c. mű egyik jelenete próbál egy összefoglaló képet festeni a leírtakról az egyes büntetőjogi tényállásokon és a felelősségre vonás büntetőjogi akadályain keresztül.



